Forslag til RÅDETS BESLUTNING om bemyndigelse af Østrig til at anvende en foranstaltning, der fraviger artikel 17 i sjette direktiv 77/388/EØF om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

Ved brev registreret af Kommissionens Generalsekretariat den 12. december 2003 anmodede Østrig på grundlag af artikel 27 i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1] (i det følgende benævnt sjette direktiv) om bemyndigelse til at kunne anvende en særforanstaltning til fravigelse af artikel 17 i sjette direktiv.

[1] EFT L 145 af 13.6.1977, s. 1. Senest ændret ved direktiv 2004/15/EF (EUT L 52 af 21.2.2004, s. 61).

I overensstemmelse med bestemmelserne i ovennævnte artikel 27 er de øvrige medlemsstater blevet informeret om anmodningen ved brev af 26. marts 2004.

Hensigten med foranstaltningen er helt at ophæve fradragsretten for moms på udgifter til goder eller tjenesteydelser, når den forretningsmæssige anvendelse af disse udgør under 10 % af den samlede anvendelse.

Artikel 27 giver mulighed for at indføre særlige foranstaltninger til fravigelse af sjette direktiv, enten for at forenkle afgiftsopkrævningen eller for at forhindre visse former for skattesvig og -unddragelse. Den pågældende foranstaltning, der har til formål at forhindre såkaldt afgiftsfrit forbrug, må siges at være berettiget på grundlag af denne bestemmelse, idet foranstaltningen forenkler afgiftsforvaltningen, i og med at den fritager myndighederne for at føre tilsyn med fradragsretten for moms på udgifter til goder eller tjenesteydelser, når den ikke-forretningsmæssige anvendelse af disse udgør over 90 % af den samlede anvendelse.

Kommissionen har allerede modtaget lignende anmodninger fra andre medlemsstater positivt ved at fremlægge beslutningsforslag, som Rådet derefter har vedtaget [2], hvorved de pågældende medlemsstater har opnået bemyndigelse til at anvende foranstaltningerne.

[2] Rådets beslutning 93/109/EØF af 15.2.93 (EFT L 43 af 20.2.1993, s. 42) og Rådets beslutning 2000/186/EF af 28.2.2000 (EFT L 59 af 4.2.2000, s. 12), forlænget ved Rådets beslutning 2003/354/EF af 13. maj 2003 (EUT L 123 af 17.5.2003, s. 47).

Bemyndigelsen bør imidlertid kun gælde til og med den 31. december 2008. På grundlag af de erfaringer, Østrig gør med foranstaltningen i den ovennævnte periode, kan der så tages stilling til, om det vil være formålstjenligt at forlænge foranstaltningens gyldighedsperiode.

Forslag til RÅDETS BESLUTNING om bemyndigelse af Østrig til at anvende en foranstaltning, der fraviger artikel 17 i sjette direktiv 77/388/EØF om harmonisering af medlemsstaternes lovgivning om omsætningsafgifter

RÅDET FOR DEN EUROPÆISKE UNION HAR -

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [3], særlig artikel 27, stk. 1,

[3] EFT L 145 af 13.6.1977, s. 1. Senest ændret ved direktiv 2004/15/EF (EUT L 52 af 21.2.2004, s. 61).

under henvisning til forslag fra Kommissionen [4], og

[4] EUT C [...] af [...], s. [...].

ud fra følgende betragtninger:

(1) Ved brev registreret den 12. december 2003 af Kommissionens Generalsekretariat anmodede de østrigske myndigheder om bemyndigelse til at anvende en særlig foranstaltning, der fraviger artikel 17 i det sjette direktiv.

(2) De øvrige medlemsstater blev informeret om anmodningen den 26. marts 2004.

(3) Hensigten med fravigelsesforanstaltningen er helt at ophæve fradragsretten for moms på udgifter til goder eller tjenesteydelser, når den afgiftspligtige persons eller den afgiftspligtige persons personales privatforbrug og mere generelt en ikke-forretningsmæssig anvendelse af disse udgør over 90 % af den samlede anvendelse. Denne foranstaltning, der fraviger artikel 17, kan retfærdiggøres ud fra en betragtning om, at det er nødvendigt at forenkle momsreglerne.

(4) Bemyndigelsen bør kun gælde til og med den 31. december 2008. Denne tidshorisont vil med udgangspunkt i de erfaringer, Østrig gør med foranstaltningen i den ovennævnte periode, gøre det muligt at tage stilling til, om det vil være formålstjenligt at forlænge foranstaltningens gyldighedsperiode.

(5) Denne fravigelsesforanstaltning har ingen negativ indvirkning på Fællesskabernes egne indtægter fra momsafgiften -

VEDTAGET FØLGENDE BESLUTNING:

Artikel 1

Ved fravigelse fra artikel 17, stk. 2, i direktiv 77/388/EØF, bemyndiges Østrig til at ophæve fradragsretten for moms på udgifter til goder eller tjenesteydelser, når den afgiftspligtige persons eller den afgiftspligtige persons personales privatforbrug og mere generelt en ikke-forretningsmæssig anvendelse af disse udgør over 90 % af den samlede anvendelse.

Artikel 2

Denne beslutning finder anvendelse til og med den 31. december 2008.

Artikel 3

Denne beslutning er rettet til Republikken Østrig.

Udfærdiget i Bruxelles, den [...]

På Rådets vegne

Formand